…………………………………

………………………………… г.

**ОДОБРИЛ,  
МИНИСТЪР:**

**Д-Р ГЕОРГИ ТАХОВ**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**

**ДОКЛАД**

д-р Деян Стратев – заместник-министър на земеделието и храните

**Относно:** Проект на Наредба за изменение на Наредба № 12 от 2023 г. за условията и реда за употреба на продукти за растителна защита

**УВАЖАЕМИ ГОСПОДИН МИНИСТЪР,**

След влизането в сила на Наредба № 12 от 2023 г. за условията и реда за употреба на продукти за растителна защита[[1]](#footnote-1) (Наредбата) възникнаха някои затруднения по нейното прилагане от страна на земеделските производители, като на по-късен етап беше идентифицирана необходимост от прецизиране в предвидените задължения. В резултат на това с Ваша Заповед с РД 09-147 от 20.02.2024 г. беше създадена междуведомствена работна група за изготвяне на проект на Наредба за изменение на Наредба № 12 от 2023 г, както следва:

1. Във връзка с възникнали затруднения по прилагането на чл. 11, ал. 8 от страна на земеделските производители, бяха проведени поредица от срещи със заинтересованите страни, вследствие на което беше изготвен проект на Наредба за изменение на Наредба № 12 от 2023 г. Проектът беше обнародван в бр. 55 на „Държавен вестник“ (ДВ) от 28 юни 2024 г.

2. По отношение на някои неясноти в наредбата, които бяха идентифицирани на по-късен етап от страна на участниците в работните срещи, бяха проведени съответните дискусии и бяха поискани становища по официален път от компетентните администрации в рамките на МЗХ и извън него. С цел прецизиране на съответните разпоредби, е необходимо приемането на настоящия проект на Наредба за изменение на Наредба № 12 от 2023 г.

**Причини, които налагат приемането на акта**

След обнародването в ДВ на проекта на Наредба за изменение на Наредба № 12 от 2023 г. за условията и реда за употреба на продукти за растителна защита (обн., ДВ, бр.74 от 2023 г.), дейността на работната група продължи с преглед на внесените от страна на заинтересованите страни, предложения за промяна на някои други действащи текстове в наредбата. Най-общо предложенията бяха свързани с искания за намаляване на отстоянията (буферните ивици) от населените места, при употребата на продукти за растителна защита (ПРЗ); забраната за употреба на ПРЗ при максимална температура на въздуха не по-висока от 25° измерена на сянка, да бъде променена на 27°като допълнение на чл. 8, ал. 2, т.1 от Наредбата; изменение на чл. 9, ал. 3, т. 1 за заличаване на думите „административни и жилищни сгради“ и създаване на т. 5 с текста: „25 м от административни и жилищни сгради“; промяна на момента на влизането в сила на чл. 11, ал. 9, който е с отложено действие и е предвидено да влезе в сила, считано от 01.07.2025 г. “*за отразяване на проведените растителнозащитни мероприятия с ПРЗ и торене, както и за проследяване движението на ПРЗ и торове до краен потребител, се създава уеб базирана платформа, администрирана и поддържана от БАБХ, която служи и за изготвяне на статистическа информация*“; предложения за промяна в чл. 13, т. 1 на текста „номер на имота“ и неговата замяна с по - общото понятие, например блок на земеделско стопанство; съкращаване на сроковете за изготвяне на оценка на риска от Центъра за оценка на риска по хранителната верига (ЦОРХВ) от двумесечен срок на едномесечен в чл. 14, ал. 3; предложение за редакция в чл. 22, ал. 7, относно техниката за мобилно третиране, която да се разполага вместо на досегашните не по-малко от 100 м, на 20 м от жилищни сгради и складове за храни и фуражи, както и за извършване на редакция в чл. 23, по отношение на текста на ал. 1, като думата „участват в дейностите по третиране на семена за посев“, се замени с „ръководят дейностите в дейностите по третиране на семена за посев“.

На 18.09.2024 г. като продължение на срещата проведена през м. май 2024 г. членовете на работната група извършиха повторен преглед и обсъждане на получените от страна на индустрията становища, коментари и предложения за изменение на Наредбата.

С оглед осигуряването на обективен и експертен подход при вземането на решения, бяха поискани и писмени становища от компетентните административни звена, с което по-голямата част от предложенията за изменение отпаднаха, поради липсата на обективна необходимост и представени научни доказателства, които да бъдат оценени. В резултат на това беше взето единодушно решение за извършване на съответните промени, по които беше постигнато съгласие от групата, както следва:

- промяна в чл. 7, ал. 1, буква „а“, като досегашните 50 м отстояние от населените места при употребата на ПРЗ, се променят на 30 м, когато посоката на вятъра е обратна на населеното място и се запазват предвидените 150 м буферна ивица когато посоката на вятъра е към населеното място. С предложеното изменение земеделските производители ще имат по-голяма свобода при планирането и изпълнението на растителнозащитни мероприятия. Това може да доведе до по-ефективно управление на вредителите и повишаване на добивите, което от своя страна води до по-ефективнa растителната защита;

- изменение на разпоредбата на чл. 9, ал. 3, т. 1 като се предлага следният текст: „*100 м от административни и жилищни сгради, с изключение на тези, които се намират в стопанския двор на земеделското стопанство, регистрирани животновъдни обекти, в т.ч. и пчелини, предприятия за производство на фураж и храни за животни, складове за съхранение на фураж и на растения и растителни продукти“.* Добавянето на изискването за разстояние от 100 м от административни и жилищни сгради, с изключение на определени обекти, цели да осигури безопасност за населението и да предотврати нежелани последствия от употребата на ПРЗ в близост до населени места.;

- влизането в сила на разпоредбата на чл. 11, ал. 9 да бъде с отложено действие от датата на прилагането на Регламент за изпълнение (ЕС) 2023/564 на Комисията от 10 март 2023 година по отношение на съдържанието и формата на документацията за продуктите за растителна защита, съхранявана от професионални потребители, съгласно Регламент (ЕО) 1107/2009 на Европейския парламент и на Съвета (ОВ L 74, 13.3.2023 г.), а имненно – 01 януари 2026 г. Включването на текст за отложено действие на разпоредбата предоставя време на земеделските стопани да се адаптират към новите изисквания относно документацията и съхранението на ПРЗ, което е важно условие за успешното прилагане на регламента.“;

- предвижда се специализираните обекти или площадки за третиране на семена от професионални потребители да бъдат изградени, вместо на досегашните 500 м. на 100 м. от жилищни сгради. Намаляването на необходимото разстояние до 100 м от жилищни сгради за специализирани обекти за третиране на семена цели да улесни изграждането и експлоатацията им, което ще окаже положително влияние на производителите и ще подобри ефективността в сектора. Съвременната техника за третиране на семена и използването й от професионални потребители свежда до минимум риска за околната среда и хората, като гарантира прецизна употреба на дадения ПРЗ, който в повечето случаи е в течна формула.

**Цели**

С промяната в наредбата се цели създаване на конкурента среда за българските земеделски производители и преработватели на храни и фуражи от растителен произход, чрез премахване на ненужна административна и финансова тежест и при спазване на действащото право на Европейския съюз.

**Финансови и други средства, необходими за прилагането на новата уредба**

За приемането на акта не са необходими други разходи/трансфери/и други плащания по бюджета на Министерството на земеделието и храните. Предложените изменения в наредбата целят да оптимизират употребата на ПРЗ, като същевременно осигуряват безопасност и защита за населението и околната среда.

**Анализ за съответствие с правото на Европейския съюз**

Наредбата не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

**Очаквани резултати от прилагането на акта**

Предложените изменения за намаляване на заложените в Наредбата отстояния от жилищни и административни сгради и други тип обекти, при употребата на ПРЗ са експертно оценени и отчитат риска за здравето на населението. Заложените параметри са национална мярка и същите не са уредени с акт на европейко ниво, като всяка държава членка може да предлага, да приема и да преразглежда съответните параметри по целесъобразност.

С предложените изменения на Наредбата се цели намаляване на регулаторната и административна тежест за земеделските стопани, като се насърчава използването на прецизно земеделие, което ще доведе и до по-висока добавена стойност на земеделска продукция.

**Информация за проведените обществени консултации**

На основание чл. 26, ал. 3 и 4 от Закона за нормативните актове, проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**уважаемИ госпоДИН МИНИСТЪР,**

Във връзка с гореизложеното и на основание чл. 104, ал. 1, т. 3, чл. 113 и чл. 114 от Закона за защита на растенията, предлагам да одобрите предложената Наредба за изменение на Наредба № 12 от 2023 г. за условията и реда за употреба на продукти за растителна защита.

|  |  |
| --- | --- |
| **Приложение:** | 1. Проект на Наредба за изменение на Наредба № 12 от 2023 г. за условията и реда за употреба на продукти за растителна защита; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от обществената консултация, заедно с обосновка за неприетите предложения; 5. Постъпили предложения и становища от проведената обществена консултация. |

**д-р деян стратев**

*Заместник-министър*

1. Наредба № 12 от 2023 г. за условията и реда за употреба на продукти за растителна защита, (обн. ДВ. бр. 74 от 2023г. изм., бр. 55 от 2024 г.) [↑](#footnote-ref-1)